ສະຫາຍພົນເອກຫງວຽນຈີແທງ, ອະດີດກຳມະການກົມການເມືອງຄະນະບໍລິຫານງານສູນກາງພັກ (ຊຸດທີ II ແລະ III), ຫົວໜ້າກົມໃຫຍ່ການເມືອງ ກອງທັບປະຊາຊົນຫວຽດນາມ (ແຕ່ປີ 1950 ຫາປີ 1960), ຫົວໜ້າການເມືອງບັນດາກຳລັງປະກອບອາວຸດປົກປ່ອຍພາກໃຕ້ຫວຽດນາມ (ແຕ່ປີ 1964 ຫາປີ 1967), ສະຫາຍເກີດວັນທີ 1 ມັງກອນ 1914 ໃນຄອບຄົວຊາວນາທຸກຈົນ ຢູ່ບ້ານນຽມຟໍ ເມືອງກວ໋າງດ່ຽນ ແຂວງເທື່ອທຽນ (ປັດຈຸບັນແມ່ນແຂວງເທື່ອທຽນ - ເຫວ໋). ສະຫາຍເຂົ້າຮ່ວມການປະຕິວັດແຕ່ປີ 1934 ແລະ ຖືກຮັບເຂົ້າພັກກອມມູນິດອິນດູຈີນປີ 1937. ສະຫາຍຖືກພວກຈັກກະພັດຝຣັ່ງຈັບກຸມຄຸມຂັງສາມເທື່ອຢູ່ໃນຄຸກສາມແຫ່ງທີ່ເຫວ໋ ລາວບ໋າວ ບວນມາທວດ ແລະ ໄດ້ໂຕນຄຸກອອກມາເຄື່ອນໄຫວປະຕິວັດຕໍ່ໄປ.
ໃນຕະຫຼອດ 30 ກວ່າປີແຫ່ງການເຄື່ອນໄຫວປະຕິວັດຢ່າງລຽນຕິດ ແລະ ເດັດດ່ຽວໜຽວແໜ້ນ, ເຖິງວ່າຢູ່ໃນຖານະໃດ ສະຫາຍຫງວຽນຈີແທງກໍ່ຈົງຮັກພັກດີຢ່າງບໍ່ມີຂອບເຂດຕໍ່ອຸດົມການປະຕິວັດ ຕໍ່ພັກ ແລະ ປະຊາຊົນ. ສະຫາຍແມ່ນນັກຮົບກອມມູນິດທີ່ອົງອາດກ້າແກ່ນ; ນັກເຄື່ອນໄຫວການເມືອງ - ການທະຫານທີ່ດີເດັ່ນຂອງພັກກອມມູນິດຫວຽດນາມ; ເປັນຜູ້ບັນຊາການທີ່ສະຫຼາດສ່ອງໃສ ເກັ່ງກ້າ ອົງອາດ ເດັດດ່ຽວ ຂອງກຳລັງປະກອບອາວຸດປະຊາຊົນ; ເປັນພະນັກງານທີ່ມີຄົບທັງຄວາມເກັ່ງກ້າສາມາດ ແລະ ຄຸນສົມບັດດີເດັ່ນ, ເປັນຕົວແທນໃຫ້ແກ່ເຈດຈຳນົງ “ບໍ່ມີສິ່ງໃດທີ່ປະເສີດເລີດລ້ຳກວ່າຄວາມເປັນເອກະລາດອິດສະຫຼະພາບ”, ເດັດດ່ຽວຕ້ານຈັກກະພັດ ຕ້ານລັດທິເອກະຊົນ, ທິດສະດີຕິດແໜ້ນກັບພຶດຕິກຳ, ປາກເວົ້າໄປຄຽງຄູ່ກັບການກະທຳ; ຮັກແພງປະຊາຊົນ ຮັກແພງສະຫາຍຢ່າງສຸດໃຈ.
ໃນເວລາທີ່ການຕໍ່ສູ້ຕ້ານພວກລ່າເມືອງຂຶ້ນຝຣັ່ງຜູ້ຮຸກຮານຂອງປະຊາຊົນຫວຽດນາມກ້າວເຂົ້າສູ່ໄລຍະຫັນປ່ຽນທີ່ສຳຄັນ ແລະ ດຸເດືອດທີ່ສຸດ, ພັກກອມມູນິດຫວຽດນາມ ແລະ ທ່ານປະທານໂຮຈີມິນ ໄດ້ຍົກຍ້າຍສະຫາຍຫງວຽນຈີແທງ ເຂົ້າກອງທັບ ແລະ ມອບໝາຍໜ້າທີ່ອັນສຳຄັນໃຫ້ເປັນຫົວໜ້າກົມໃຫຍ່ການເມືອງ, ຮອງເລຂາຄະນະພັກການທະຫານສູນກາງ. ໃນເວລານີ້, ໃນຖານະຕຳແໜ່ງໃໝ່ ສະຫາຍໄດ້ໃຊ້ສະຕິປັນຍາແລະກຳລັງວັງຊາທັງໝົດຂອງຕົນ ເພື່ອພ້ອມກັນກັບບັນດາການນຳໃນສູນກາງພັກ ແລະ ຄະນະພັກການທະຫານສູນກາງ ນຳພາໂດຍກົງຕໍ່ກຳລັງປະກອບອາວຸດໃນການປະຕິບັດຄວາມຕັດສິນໃຈຍຸດທະສາດຂອງພັກ, ສູ້ຮົບຍາດເອົາໄຊຊະນະທີ່ນັບມື້ນັບໃຫຍ່ຫຼວງ, ສຸດທ້າຍກໍ່ໄດ້ຕີເອົາຊະນະພວກລ່າເມືອງຂຶ້ນຜູ້ຮຸກຮານ ແລະ ພວກອາເມລິກາຜູ້ແຊກແຊງ ໃນບັ້ນຮົບດຽນບຽນຟູອັນເປັນປະຫວັດສາດ (ເດືອນພຶດສະພາ 1954).
ສະຫາຍຫງວຽນຈີແທງ ເປັນຜູ້ທີ່ມີລະດັບຄວາມຮູ້ເລິກເຊິ່ງກ່ຽວກັບລັດທິມາກ - ເລນິນ, ມີຈິນຕະນາການສັດຈະວິພາກ ແລະ ວິທະຍາສາດ, ມີຄວາມສຳພັດໄວເປັນພິເສດກ່ຽວກັບການເມືອງ, ມີຄວາມສາມາດໝູນໃຊ້ທິດສະດີເຂົ້າກັບພຶດຕິກຳຢ່າງກົມກຽວ, ສະຫານເປັນໜຶ່ງໃນບັນດານັກຮຽນທີ່ດີເດັ່ນຂອງທ່ານປະທານໂຮ່ຈີມິນ, ໄດ້ກຳແໜ້ນ ແລະ ໝູນໃຊ້ແນວຄິດໂຮ່ຈີມິນ ເຂົ້າໃນພຶດຕິກຳແຫ່ງສົງຄາມປະຕິວັດ ແລະ ໃນການກໍ່ສ້າງກຳລັງປະກອບອາວຸດ. ສະຫາຍໄດ້ມີຄຸນງາມຄວາມດີອັນໃຫຍ່ຫຼວງໃນການປັບປຸງ, ເພີ່ມທະວີການນຳພາຂອງພັກຕໍ່ກອງທັບ, ກໍ່ສ້າງກອງທັບປະຊາຊົນຫວຽດນາມເຂັ້ມແຂງທາງດ້ານການເມືອງ ແນວຄິດ ແລະ ການຈັກຕັ້ງ, ບຳລຸງ ແລະ ເສີມຂະຫຍາຍທາດແທ້ປະຕິວັດ ຂອງກອງທັບເຮົາ, ກໍ່ສ້າງລະບຽບແບບແຜນວຽກງານພັກ, ວຽກງານການເມືອງ, ຍົກສູງກຳລັງແຮງສູ້ຮົບ ຂອງກຳລັງປະກອບອາວຸດປະຊາຊົນ ຂຶ້ນຢ່າງບໍ່ຢຸດຢັ້ງ. ສະຫາຍໄດ້ເອົາໃຈໃສ່ຢ່າງເປັນປະຈຳເຖິງການອົບຮົມສຶກສາ ບຳລຸງ ຝຶກຝົນຫຼໍ່ຫຼອມຖັນແຖວພະນັກງານກອງທັບຂອງປະຊາຊົນ ໂດຍປະຊາຊົນ ແລະ ເພື່ອປະຊາຊົນ, ຕອບສະໜອງຄວາມຮຽກຮ້ອງຕ້ອງການຂອງໜ້າທີ່ການປະຕິວັດທີ່ນັບມື້ຍິ່ງສູງ.
ເປັນຫົວໜ້າກົມໃຫຍ່ການເມືອງຂອງກອງທັບປະຊາຊົນຫວຽດນາມ, ສະຫາຍພົນເອກຫງວຽນຈີແທງ ຍາມໃດກໍ່ເອົາໃຈໃສ່ເຖິງບັນຫາສຳຄັນອັນດັບໜຶ່ງຄື ຕ້ອງປັບປຸງ ແລະ ເພີ່ມທະວີການນຳພາຂອງພັກຕໍ່ກັບກອງທັບ. ສະຫາຍຢັ້ງຢືນວ່າ: “ພັກແມ່ນດວງວິນຍານ ແມ່ນກອງນຳໜ້າຂອງກອງທັບ, ພັກເຂັ້ມແຂງວຽກງານທຸກຢ່າງກໍ່ຈະສຳເລັດຜົນ, ຖ້າຫາກພັກອ່ອນເພຍວຽກງານກໍ່ຈະບໍ່ໄດ້ຮັບປະກັນ...”. “ການນຳພາຂອງພັກແມ່ນຊີວິດອິນຊີຂອງກອງທັບປະຊາຊົນ”. ກອງທັບປະຊາຊົນຕ້ອງຢູ່ພາຍໄຕ້ການນຳພາໂດຍກົງ ເດັດຖານ ເປັນເອກະພາບໃນທຸກດ້ານຂອງພັກກອມມູນິດ. ນັ້ນແມ່ນຫຼັກການສູງສຸດ ບໍ່ປ່ຽນແປງ, ແມ່ນບໍ່ເກີດກຳລັງແຮງ ແລະ ເປັນພື້ນຖານໃຫ້ແກ່ໄຊຊະນະຂອງກອງທັບເຮົາ. ພັກນຳພາກອງທັບຢ່າງເຖິງຖອງທັງສະແດງໃຫ້ເຫັນການເຊື່ອມຊຶມບັນດາມູນຫຼັກພື້ນຖານຂອງລັດທິມາກ - ເລນິນ ແລະ ແນວຄິດໂຮ່ຈີມິນ ກ່ຽວກັບສົງຄາມ ແລະ ກອງທັບແບບໃໝ່ຂອງຊົນຊັ້ນກຳມາຊີບ, ທັງເປັນບົດຮຽນປະຫວັດສາດອັນລ້ຳຄ່າ ຈາກພຶດຕິກຳແຫ່ງການຕໍ່ສູ້ຮັກຊາດຂອງຊາດຫວຽດນາມ.
ສະຫາຍຫງວຽນຈີແທງ ໄດ້ຊີ້ໃຫ້ເຫັນແຈ້ງຫຼາຍເທື່ອວ່າ: ສາເຫດອັນພື້ນຖານ ແລະ ສຳຄັນກວ່າໝູ່ທີ່ພາໃຫ້ກອງທັບປະຊາຊົນຫວຽດນາມ ຍາດໄດ້ບັນດາໄຊຊະນະອັນສະຫງ່າລາສີນັ້ນແມ່ນ ກອງທັບໄດ້ຮັບການນຳພາຂອງພັກຂອງຊົນຊັ້ນກຳມາຊີບ, ໄດ້ປະກອບດ້ວຍທິດສະດີລັດທິມາກ - ເລນິນ, ເຊື່ອມຊຶມລັດທິຮັກຊາດອັນແທ້ຈິງ ແລະ ລັດທິສາກົນກຳມາຊີບ. ກອງທັບປະຊາຊົນຫວຽດນາມໄດ້ປະຕິບັດຕາມການນຳພາຂອງພັກຢ່າງເດັດຂາດ, ຍາມໃດກໍ່ເຊີດຊູບົດບາດ ແລະ ເສີມຂະຫຍາຍຄຸນປະໂຫຍດການນຳພາ ຂອງບັນດາອົງການຈັດຕັ້ງພັກໃນກອງທັບ. ນັ້ນແມ່ນຂໍ້ສະຫລຸບ ແລະ ກໍ່ເປັນບົດຮຽນສຳຄັນທີ່ສຸດ ທີ່ຖອດຖອນອອກມາຈາກພຶດຕິກຳແຫ່ງການກໍ່ສ້າງ ແລະ ສູ້ຮົບຂອງກອງທັບປະຊາຊົນຫວຽດນາມ.
ໃນການກໍ່ສ້າງພັກ, ສະຫາຍຫງວຽນຈີແທງ ຍາມໃດກໍ່ກຳແໜ້ນຫຼັກການນຳພາເປັນໝູ່ຄະນະຂອງພັກ, ພ້ອມກັນນັ້ນກໍ່ພົວພັນສະໜິດແໜ້ນກັບມະຫາຊົນ, ຮັບຟັງຄວາມຄິດເຫັນຂອງພະນັກງານ ນັກຮົບ, ກ້າເສີມຂະຫຍາຍປະຊາທິປະໄຕພາຍໃນ. ຖືວ່າຫຼັກການນຳພາເປັນໝູ່ຄະນະແມ່ນຫຼັກການນຳພາສູງສຸດ, ສະຫາຍໄດ້ຢືນຢັນ: “ພາກຕົວຈິງໄດ້ພິສູດໃຫ້ເຫັນວ່າ ຍ້ອນປະຕິບັດຫຼັກການດັ່ງກ່າວຢ່າງເຂັ້ມງວດ ພວກເຮົາຈຶ່ງສາມັກຄີພາຍໃນພັກໄດ້ ແລະ ບົນພື້ນຖານນັ້ນກໍ່ສາມັກຄີກອງທັບ, ພວກເຮົາຈຶ່ງເສີມຂະຫຍາຍໄດ້ສະຕິປັນຍາຂອງສະມາຊິກພັກ ແລະຂອງມະຫາຊົນ, ຫລຸດຜ່ອນຄວາມອັດຕະວິໄສ ດ້ານດຽວໃນການນຳພາ, ຫຼີກລ່ຽງແລະກີດກັ້ນໄພສວຍໃຊ້ອຳນາດອິດທິພົນສ່ວນພົວ ຕັດສິນຊີ້ຂາດ ໄຮ້ລັດຖະບານ”.
ສະຫາຍຫງວຽນຈີແທງ ມີຄຸນງາມຄວາມດີອັນໃຫຍ່ຫຼວງໃນການຊີ້ນຳ ກໍ່ສ້າງລະບອບ ແລະ ວຽກງານຄະນະພັກໃນກອງທັບປະຊາຊົນຫວຽດນາມ, ເອົາໃຈໃສ່ຢ່າງເປັນປະຈຳເຖິງການປັບປຸງບູລະນະລະບອບນີ້, ຮັກສາຫຼັກການລວມສູນປະຊາທິປະໄຕໃນການດຳເນີນຊີວິດພັກ. ກຳນົດລະບອບຄະນະພັກເພື່ອເປັນແກ່ນນຳນຳພາເປັນເອກະພາບໃນກອງທັບ ແລະ ກຳນົດແຈ້ງລະບອບຫົວໜ້າແບ່ງງານຮັບຜິດຊອບພາຍໃຕ້ການນຳພາເປັນໝູ່ຄະນະ ແລະ ເປັນເອກະພາບຂອງຄະນະພັກ. ສະຫາຍໃຫ້ທັດສະນະວ່າ ການປັບປຸງບູລະນະລະບອບຄະນະພັກແມ່ນເພື່ອເປັນເອກະພາບ ແລະ ເພີ່ມທະວີການນຳພາຂອງພັກຕໍ່ກັບກອງທັບ. ຈຸດພິເສດຂອງຫຼັກການລວມສູນປະຊາທິປະໄຕຂອງພັກແມ່ນຢູ່ບ່ອນ: ເສີມຂະຫຍາຍຈິດໃຈຕັ້ງໜ້າ ແລະ ເປັນເຈົ້າການຕໍ່ກັບພາລະກິດປະຕິວັດ ຂອງບັນດາອົງການຈັດຕັ້ງມະຫາຊົນ ແລະ ຂອງສະມາຊິກພັກ, ພ້ອມກັນນັ້ນກໍ່ມີວິໄນ ແລະ ຄວາມເປັນເອກະພາບຂອງພັກ; ມະຕິ ແລະ ຂໍ້ຕົກລົງຂອງພັກ ລ້ວນແຕ່ບໍ່ແມ່ນຍ້ອນຄວາມເຫັນສ່ວນຕົວຂອງບໍ່ວ່າບຸກຄົນຜູ້ໃດຜູ້ໜຶ່ງ ຫາກແມ່ນຍ້ອນການປຶກສາພິຈາລະນາເປັນໝູ່ຄະນະ ແລະ ຮອບຄອບຖີ່ຖ້ວນຂອງອົງການນຳພາທີ່ວາງອອກ; ລະບອບນຳພາເປັນໝູ່ຄະນະໃນອົງການນຳພາແມ່ນອີງໃສ່ບົນພື້ນຖານຈິດໃຈຕັ້ງໜ້າ ແລະ ເປັນເຈົ້າການໃນໝູ່ຄະນະສະມາຊິກພັກທີ່ຫຼວງຫຼາຍ.
ໃນການນຳພາກອງທັບທຸກດ້ານ, ສະຫາຍຫງວຽນຈີແທງ ຍາມໃດກໍ່ກຳແໜ້ນການກໍ່ສ້າງກອງທັບທາງດ້ານການເມືອງ ແລະ ແນວຄິດ ເປັນດ້ານສຳຄັນແລະຕັດສິນກວ່າໝູ່ໝົດ, ເປັນພື້ນຖານໃຫ້ແກ່ການກໍ່ສ້າງກອງທັບປະຊາຊົນຫວຽດນາມໃນທຸກໆດ້ານ. ສະຫາຍເຄີຍເວົ້າວ່າ: “ຈິດໃຈສູ້ຮົບຂອງບໍ່ວ່າກອງທັບປະຕິວັດໃດໆ ກໍ່ເລີ່ມຈາກຄວາມຕື່ນຕົວທາງຊົນຊັ້ນ, ຕື່ນຕົວດ້ານການເມືອງຂອງພະນັກງານ ແລະ ນັກຮົບແຕ່ລະຄົນຂອງກອງທັບນັ້ນ”. ຄວາມຕື່ນຕົວດ້ານການເມືອງຂອງພະນັກງານ ນັກຮົບຫວຽດນາມຍາມໃດກໍ່ແມ່ນຄວາມເປັນເອກະພາບລະຫວ່າງລັດທິຮັກຊາດ ແລະ ລັດທິສັງຄົມນິຍົມ. ສະຫາຍໄດ້ຕັກເຕືອນກົມກອງຕ່າງໆຢ່າງເປັນປະຈຳວ່າ: “ຕ້ອງອົບຮົມສຶກສາໃຫ້ພະນັກງານ ນັກຮົບມີລະດັບຄວາມຕື່ນຕົວທາງດ້ານຊົນຊັ້ນ ຕື່ນຕົວດ້ານຊົນຊາດຢ່າງເລິກເຊິ່ງ ເພື່ອເສີມຂະຫຍາຍນ້ຳໃຈຮັກຊາດອັນແຮງກ້າ, ຄວາມຄຽດແຄ້ນສັດຕູອັນເລິກເຊິ່ງ, ເດັດດ່ຽວຕໍ່ຕ້ານຈົນເຖິງໄຊຊະນະສຸດທ້າຍ”.
ສະຫາຍຫງວຽນຈີແທງໃຫ້ທັດສະນະວ່າ: ບັນຫາສຳຄັນຕົ້ນຕໍ່ຂອງການກໍ່ສ້າງກອງທັບປະຊາຊົນຫວຽດນາມ ທາງດ້ານການເມືອງແລະແນວຄິດແມ່ນ ກໍ່ສ້າງທາດແທ້ຊົນຊັ້ນກຳມະກອນຂອງກອງທັບ. ກອງທັບປະຊາຊົນຫວຽດນາມ ໂດຍແມ່ນພັກກອມມູນິດນຳພາ ອົບຮົມສຶກສາ ຝຶກຝົນຫຼໍ່ຫຼອມ, ດັ່ງນັ້ນທາດແທ້ຊົນຊັ້ນກຳມະກອນຂອງກອງທັບແມ່ນການຊາບຊຶມທາດແທ້ກຳມະກອນຂອງພັກ; ແມ່ນການຊາບຊຶມກ່ຽວກັບການເມືອງ ແນວຄິດ ແລະ ການຈັດຕັ້ງຂອງພັກກອມມູນິດໃນກອງທັບ, ສອດຄ່ອງກັບບັນດາຈຸດພິເສດ ບົດບາດໜ້າທີ່ຂອງອົງການຈັດຕັ້ງການທະຫານໜຶ່ງ.
ໂດຍເຊື່ອມຊຶມຄຳສັ່ງສອນຂອງລຸງໂຮ່, ສະຫາຍຫງວຽນຈີແທງ ຍາມໃດກໍ່ອົບຮົມສຶກສາ ແລະ ອະທິບາຍໃຫ້ກອງທັບຊາບຊຶມວ່າ: ກອງທັບປະຊາຊົນຫວຽດນາມແມ່ນກອງທັບຂອງປະຊາຊົນ, ເກີດມາຈາກປະຊາຊົນ, ສູ້ຮົບເພື່ອປົກປ້ອງປະຊາຊົນ. ການພົວພັນລະຫວ່າງກອງທັບ ແລະ ປະຊາຊົນແມ່ນການພົວພັນແບບ “ປາ ກັບ ນ້ຳ”. ພົວພັນສະໜິດແໜ້ນກັບປະຊາຊົນ ແມ່ນບໍ່ເກີດແຫ່ງຊີວິດອິນຊີ ແລະ ກຳລັງແຮງອັນໃຫຍ່ຫຼວງຂອງກອງທັບປະຊາຊົນຫວຽດນາມ.
ໃນການນຳພາການຕໍ່ສູ້ດ້ວຍກຳລັງປະກອບອາວຸດ, ສົມທົບລະຫວ່າງຄວາມຕັ້ງຕໍ່ປະຕິວັດ ກັບຄວາມຮູ້ປະຕິວັດ, ສະຫາຍຫງວຽນຈີແທງ ບໍ່ພຽງແຕ່ເປັນຜູ້ຊີ້ນຳທີ່ກ້າແກ່ນ ເກ່ງກ້າສາມາດເທົ່ານັ້ນ, ຫາກຍັງມີການປະກອບສ່ວນອັນໃຫຍ່ຫຼວງເຂົ້າໃນວຽກງານສະຫລຸບສັງລວມທິດສະດີ ແລະ ຊີ້ນຳຍຸດທະສາດການທະຫານ ຖືກຕ້ອງຕາມແນວທາງ ແລະ ແນວຄິດສົງຄາມປະຊາຊົນຂອງພັກກອມມູນິດຫວຽດນາມ, ປະກອບສ່ວນອັນດີເດັ່ນເຂົ້າໃນການຂະຫຍາຍຢ່າງປະດິດສ້າງທິດສະດີສິນລະປະຍຸດການທະຫານ ຂອງສົງຄາມປະຊາຊົນຫວຽດນາມ.
ໃນພາລະກິດການຕໍ່ສູ້ກູ້ຊາດຕ້ານອາເມລິກາຂອງພັກ ແລະ ປະຊາຊົນຫວຽດນາມ, ຜົນສຳເລັດອັນໃຫຍ່ຫຼວງຂອງສະຫາຍຫງວຽນຈີແທງ ແມ່ນໄດ້ຕິດແທດກັບສະໜາມຮົບ, ກຳແໜ້ນສະພາບການສັດຕູ ຕີລາຄາຢ່າງຖືກຕ້ອງດ້ານແຮງຈຸດອ່ອນຂອງສັດຕູ, ຕີລາຄາຢ່າງສັດຈະວິພາກການຊັ່ງຊາກຳລັງ ລະຫວ່າງເຮົາແລະສັດຕູ, ປະກອບສ່ວນເຂົ້າໃນການວາງຄວາມຕັດສິນໃຈຍຸດທະສາດຢ່າງຖືກຕ້ອງ ຊັດເຈນຂອງກົມການເມືອງ ແລະ ສູນກາງພັກ. ຈາກພາກຕົວຈິງຂອງການສົງຄາມປະຊາຊົນທີ່ຂະຫຍາຍຕົວເຖິງລະດັບສູງ, ສະຫາຍໄດ້ມີຄວາມພະຍາຍາມຊອກຫາ ສັງລວມ ປະກອບສ່ວນຍົກຂຶ້ນເປັນທິດສະດີຊີ້ນຳບັນຫາພື້ນຖານຈຳນວນໜຶ່ງກ່ຽວກັບຍຸດທະສາດການທະຫານ ເຊິ່ງແນວຄິດພື້ນຖານແມ່ນເດັດດ່ຽວບຸກໂຈມຕີ, ເປັນເຈົ້າການບຸກໂຈມຕີ, ບຸກໂຈມຕີຢ່າງລຽນຕິດ.
ໃນການຊີ້ນຳເນື້ອໃນວິທີຕີສັດຕູ, ສະຫາຍຫງວຽນຈີແທງ ໄດ້ປະກອບສ່ວນອັນສຳຄັນເຂົ້າໃນການຕັ້ງຮາກຖານທິດສະດີໃຫ້ແກ່ວິທີຕີຂອງສົງຄາມປະຊາຊົນ, ຊີ້ໃຫ້ເຫັນແຈ້ງລັກສະນະດີເລີດຂອງມັນ, ປຸກລະດົມ ຈັດຕັ້ງບັນດາກຳລັງປະກອບອາວຸດຊາບຊຶມຈິດໃຈຂອງວິທີຕີນັ້ນ ຕາມແນວຄິດການທະຫານຂອງພັກ, ບັງຄັບໃຫ້ສັດຕູຕ້ອງຕີຕາມວິທີຕີຂອງຫວຽດນາມ.
ໃນຖານະເປັນຮອງເລຂາຄະນະພັກການທະຫານສູນກາງ ແລະ ຫົວໜ້າກົມໃຫຍ່ການເມືອງ, ສະຫາຍພົນເອກຫງວຽນຈີແທງ ໄດ້ປະກອບສ່ວນຕັດສິນທິດໃຫ້ກອງທັບໄປຖືກຕ້ອງຕາມແນວທາງຊົນຊັ້ນຂອງພັກ ທັງດ້ານແນວຄິດ ແລະ ການຈັດຕັ້ງ, ຕໍ່ສູ້ຢ່າງເດັດຂາດກັບທຸກໆປະກົດການທີ່ຢາກຍຸບຍອບບົດບາດນຳພາຂອງພັກ ແລະ ບົດບາດຂອງວຽກງານພັກ ວຽກງານການເມືອງ, ແກ້ໄຂຢ່າງຖືກຕ້ອງສາຍພົວພັນລະວ່າງຄົນ ແລະ ອາວຸດ, ການເມືອງ ແລະ ເຕັກນິກ ໃນການກໍ່ສ້າງກໍ່ຄືໃນການສູ້ຮົບ, ເຮັດໃຫ້ກອງທັບປະຊາຊົນຫວຽດນາມ ໃນບໍ່ວ່າສະພາບການໃດໆກໍ່ລ້ວມແຕ່ເສີມຂະຫຍາຍໄດ້ຢ່າງແຂງແຮງທາດແທ້ ແລະ ມູນເຊື້ອປະຕິວັດ, ຍົກສູງກຳລັງແຮງສູ້ຮົບ, ຕີເອົາຊະນະສັດຕູທຸກໂຕ.
ສະຫາຍຫງວຽນຈີແທງ ໄດ້ເອົາໃຈໃສ່ຢ່າງເປັນປະຈຳເຖິງວຽກງານອົບຮົມກໍ່ສ້າງ ບຳລຸງຖັນແຖວພະນັກງານກອງທັບ “ທັງແດງ, ທັງຊຳນິຊຳນານ”, ກໍ່ສ້າງໄດ້ຖັນແຖວພະນັກງານທີ່ມີຄົບຄຸນສົມບັດສິນທຳ ຄວາມຮູ້ຄວາມເກັ່ງກ້າສາມາດ ໃຫ້ກອງທັບຫວຽດນາມ, ຖືກຕ້ອງຕາມແນວທາງຊົນຊັ້ນຂອງພັກ, ຕອບສະໜອງໄດ້ກັບຄວາມຕ້ອງການຂະຫຍາຍຕົວຂອງສະພາບການ, ໜ້າທີ່ໃນແຕ່ລະໄລຍະການປະຕິວັດ. ສະຫາຍໄດ້ເອົາໃຈໃສ່ທີ່ສຸດເຖິງການອົບຮົມສຶກສາພະນັກງານກ່ຽວກັບທັດສະນະມະຫາຊົນ, ກ່ຽວກັບປະຊາທິປະໄຕ, ລະບຽບວິໄນ, ຄວາມສາມັກຄີ ແລະ ໄດ້ຕັກເຕືອນພະນັກງານຫຼາຍເທື່ອວ່າ ຕ້ອງສະເໝີພາບທາງການເມືອງກັບພົນທະຫານ, ຕ້ອງຮັກແພງ ເບິ່ງແຍງດູແລ ຊ່ວຍເຫຼືອຢ່າງສຸດໃຈໃຫ້ອ້າຍນ້ອງກ້າວໜ້າ. ສະຫາຍໄດ້ເອົາໃຈໃສ່ ແລະ ຕັກເຕືອນຢ່າງເປັນປະຈຳໃຫ້ພະນັກງານເສີມຂະຫຍາຍ ແລະ ຍົກສູງຄວາມຕື່ນຕົວປະຕິວັດຂອງມະຫາຊົນຢ່າງບໍ່ຢຸດຢັ້ງ ເພື່ອໃຫ້ທຸກຄົນກ້າຮັບຜິດຊອບຕໍ່ກັບພັກ ຕໍ່ກັບກອງທັບ, ປຸກກະຕູ້ນຈິດໃຈປະດິດສ້າງຂອງມະຫາຊົນ ຊ່ວຍໃຫ້ມະຫາຊົນມີຄວາມຄິດປະດິດໃໝ່, ສ້າງເປັນກຳລັງຊີວິດໃໝ່ ຄວາມສາມາດໃໝ່. ສະຫາຍໃຫ້ທັດສະນະວ່າ ປະຕິບັດການເມືອງ ເສດຖະກິດ ການທະຫານປະຊາທິປະໄຕ ແມ່ນບັນດາເນື້ອໃນທີ່ມີຊີວິດຊີວາຂອງແນວທາງມະຫາຊົນໃນກອງທັບປະຊາຊົນຫວຽດນາມ. ສະຫາຍໄດ້ຍົກເປັນແບບຢ່າງຫຼາຍເທື່ອກ່ຽວກັບແບບແຜນປະຊາທິປະໄຕ, ລວມໝູ່... ພະນັກງານ ນັກຮົບຫຼາຍຄົນທີ່ສຸດໃນບັນດາກົມກອງ ຍັງຈື່ຈຳໄດ້ດີບັນດາການພົບປະຢ່າງໃກ້ຊິດສະໜິດສະໜົມ ງ່າຍດາຍຄ່ຽມຄົມ ເຕັມໄປດ້ວຍຄວາມຮັກແພງ ລະຫວ່າງສະຫາຍກັບພະນັກງານ ນັກຮົບ. ແບບແຜນອັນດີງາມສູງສົ່ງນັ້ນ ໄດ້ຊ່ວຍໃຫ້ສະຫາຍກຳແໜ້ນສະພາບການ, ເຂົ້າໃຈຢ່າງເລິກເຊິ່ງຄວາມຄິດຈິດໃຈຂອງພະນັກງານ ນັກຮົບ, ແລະຍ້ອນແນວນັ້ນ ຈາກພຶດຕິກຳອັນມີຊີວິດຊີວາແຫ່ງການກໍ່ສ້າງແລະສູ້ຮົບຂອງກອງທັບເຮົາ ສະຫາຍໄດ້ຄົ້ນເຜີຍ ແລະ ແກ້ໄຂຫຼາຍບັນຫາອັນພື້ນຖານກ່ຽວກັບທິດສະດີການເມືອງ - ການທະຫານ, ປະກອບສ່ວນເຮັດໃຫ້ກຳລັງປະກອບອາວຸດເຕີບໃຫຍ່ຂະຫຍາຍຕົວຢ່າງໄວວາ ແລະ ໄດ້ຮັບໄຊຊະນະອັນສະຫງ່າງາມ.
ພວກເຮົາຮູ້ສຶກເອກອ້າງທະນົງໃຈທີ່ສຸດ ທີ່ໄດ້ຢືນຢູ່ໃນຖັນແຖວພະນັກງານຂອງກອງກຳລັງປະກອບອາວຸດປະຊາຊົນ ເຊິ່ງມີຜູ້ນຳພາ ແລະ ບັນຊາການທີ່ເປັນແບບຢ່າງທາງດ້ານຄຸນສົມບັດ ແລະ ປີຊາສາມາດຄືສະຫາຍຫງວຽນຈີແທງ. ເປັນນັກຮຽນທີ່ດີເດັ່ນຂອງທ່ານປະທານໂຮ່ຈີມິນ, ສະຫາຍໄດ້ເປັນແບບຢ່າງທີ່ໃສແຈ້ງກ່ຽວກັບຄວາມຈົ່ງຮັກພັກດີຢ່າງບໍ່ມີຂອບເຂດຕໍ່ພາລະກິດປະຕິວັດຂອງພັກ ກ່ຽວກັບນ້ຳໃຈຮັກຊາດ ຮັກປະຊາຊົນ, ກ່ຽວກັບຫຼັກໝັ້ນຊົນຊັ້ນທີ່ໝັ້ນຄົງ ໜັກແໜ້ນ, ຈິດໃຈປະຕິວັດເດັດຂາດເຖິງຖອງ, ບຸກໂຈມຕີຢ່າງເດັດດ່ຽວແລະລຽນຕິດໃສ່ສັດຕູທຸກໂຕ, ສູ້ຮົບຢ່າງບໍ່ອິດເໝື່ອຍເພື່ອຍາດເອົາໄຊຊະນະມາໃຫ້ການປະຕິວັດ, ເພື່ອປົກປັກຮັກສາພັກ, ປົກປັກຮັກສາສັດຈະທຳ, ບໍ່ຫວັ່ນໄຫວຢ້ານກົວຕໍ່ຄວາມຫຍຸ້ງຍາກ ໄພອັນຕະລາຍ, ຍາມໃດກໍ່ເຊີດຊູຄວາມອົງອາດກ້າແກ່ນຂອງຊາວພັກກອມມູນິດ.
ພວກເຮົາຈະບໍ່ມີວັນລືມຕໍ່ບັນດາຮູບພາບທີ່ສະໜິດສະໜົມທີ່ສຸດ ບັນດາຄວາມຊົງຈຳສິ່ງລະລຶກອັນສວຍງາມ ເລິກເຊິ່ງທີ່ເຕັມໄປດ້ວຍຄວາມຮັກແພງ ນ້ຳໃຈມະນຸດ ນ້ຳໃຈສະຫາຍ ທີ່ສະຫາຍພົນເອກຫງວຽນຈີແທງ ໄດ້ວາງໄວ້ໃນຊີວິດການເມືອງ ແລະ ການສູ້ຮົບຂອງກອງທັບເຮົາ. ພວກເຮົາຈະຈົດຈຳ ທ່າທີ່ຮັກແພງເອື້ອເຟື້ອ ແລະ ຄຳປຸກລະດົມ ສົ່ງເສີມ ຊີ້ບອກ ອົບຮົມສັ່ງສອນຂອງສະຫາຍໄວ້ຕະຫຼອດໄປ. ຄຸນສົມບັດປະຕິວັດອັນຜ່ອງໃສ ພ້ອມກັບຄຸນງາມຄວາມດີອັນໃຫຍ່ຫຼວງຂອງສະຫາຍ ທີ່ອຸທິດໃຫ້ພາລະກິດປະຕິວັດຂອງພັກ ແລະ ກໍ່ສ້າງກຳລັງປະກອບອາວຸດປະຊາຊົນນັ້ນ ແມ່ນບັນດາບົດຮຽນອັນລ້ຳຄ່າຕໍ່ກັບພະນັກງານ ນັກຮົບແຕ່ລະຄົນໃນກອງທັບເຮົາ. ພາກເຮົາໝັ້ນໝາຍຈະອອກແຮງຮ່ຳຮຽນ ແລະ ສືບຕໍ່ພາລະກິດປະຕິວັດຂອງພັກ ເພື່ອລະລຶກ ແລະ ສົມກຽດກັບສະຫາຍພົນເອກຫງວຽນຈີແທງ./.
ໂດຍ: ເລຂາຟຽວ
ອະດີດເລຂາທິການໃຫຍ່ຄະນະບໍລິຫານງານສູນກາງ ພັກກອມມູນິກຫວຽດນາມ
(*) ບົດທີ່ໄດ້ລົງພິມໃນວາລະສາກອມມູນິດ ສະບັບທີ 854 (ທັນວາ 2013)